Sisulu laat wenkbroue lig met nóg 'n bedenklike aanstelling | Maroela Media
Die minister van menslike nedersettings, water en sanitasie, Lindiwe Sisulu, is weer in omstredenheid gehul nadat sy nóg 'n ou politieke vriend met 'n bedenklike agtergrond aangestel het in 'n senior posisie, op belastingbetalers se rekening.
Hierdie keer is dit Gugile Nkwinti, oudminister van landelike ontwikkeling en grondhervorming, wat sy aangestel het as voorsitter van die wateradviesraad. Wat presies Nkwinti se spesialiskennis oor waterkwessies is, is tans onbekend. Hy sal slegs werk op 'n deeltydse basis verrig (15 dae per maand), maar 'n allemintige R2,4 miljoen per jaar verdien.
"Dit is belaglik," sê Emma Powell, DA-skaduminister van menslike nedersetting, water en sanitasie.
Nkwinti was verlede jaar in omstredenheid gedompel toe die Openbare Beskermer hom daaraan skuldig bevind het dat hy die kabinet se etiese kode én die Grondwet oortree het. Dit nadat hy gereël het dat sy departement die plaas Bekendvlei teen R97 miljoen aankoop en dit oordra aan sy ANC-makker, Errol Present. Present is sedertdien gearresteer weens beweerde betrokkenheid by transito-rooftogte.
Nkwinti is ook tussen 2009 en 2019 gekritiseer dat grondhervorming onder hom maar traag verloop het.
Powell het onlangs ook aan die lig gebring dat die omstrede adv. Menzi Simelane en die voormalige spioenbaas Moe Shaik deur Sisulu as spesiale adviseurs aangestel is.
Shaik het reeds uit sy pos geskuif, terwyl Simelane, wie se destydse aanstelling as nasionale direkteur van openbare vervolging wenkbroue laat lig het, se aanstelling deur 'n kommissie van ondersoek as irrasioneel bestempel is.
Irrasioneel of nie, Simelane bly in sy pos as Sisulu se spesiale adviseur.
Sisulu, wat nog nie op die kritiek op Nkwinti se aanstelling gereageer het nie, is ook oortuig Nkwinti is 'n uitstekende keuse as lid van die wateradviesraad.